# Andrássy Réka

# *Várj rám*

Bennem lágy patakok folynak szüntelen.

Ha patak nyelvén szólok, azért van.

Benned erős, nagy folyók hömpölyögnek.

Ha folyó nyelvén szólsz, hát azért van.

Ne kérd, hogy folyó legyek,

rémiszt a sodrás, a sötét habok.

Én messziről követlek csendben

és saját medrem hű rabja vagyok.

Egyszer majd utolérlek talán

– hátamon kis papírcsónakok –

és talpam alatt gömbölyű kavicsokat sodorva,

mint egy fényes villanás, belédolvadok.

# Jóna Dávid

# *Azért van*

Folyó voltam maszkabálban,

áradtam a könnyek által,

zúdultam és meg sem álltam,

szembenéztem homokzsákkal.

Égből nézve selyemsálként

duzzadt lelkem kanyargott,

nem tehettem sajnos másként,

hitem vágya akarnok.

Azért van, hogy folyó lettem

a karneváli tömegben,

azért van, hogy halaimmal

a tenger felé törekszem.

Kicsi patak medrét, habját,

oldja fel a folyóban,

szabadítja sziklák rabját,

nem maradhat folyótlan.

Együtt hiszik, hogy juthatnak

innen el és messzire,

*szent nagy Óceánra* vágyva,

s annak mélységeire.

Szabadság vágy – mind azért van,

s e vers is ezért zakatol,

folyó lesz a tudattalan,

ha magával visz, átkarol.